Gemeenskap tree op teen zama-zamasWoedende inwoners van Kagieso aan die Wes-Rand neem aksie teen onwettige myners. (Foto: Twitter) Chaos het Donderdagoggend in Kagiso aan die Wes-Rand uitgebreek toe lede van die gemeenskap besluit het om reg in eie hande te neem en teen onwettige myners op te tree. Skokkende tonele van aanranding op ŉ vermeende onwettige myner is regstreeks op Newzroom Afrika (kanaal 405) uitgesaai. Die nuuskanaal se kameraman op die toneel is na sowat ŉ minuut uit die ateljee deur die anker, Xoli Mngambi, gevra om weg te draai van die toneel waar dosyne inwoners van Kagiso aan die Wes-Rand die reg in eie hande geneem het. ŉ Bebloede man is later deur ŉ vrou weggelei terwyl die inwoners van die informele woongebied klaarblyklik verder gaan soek het na meer zama-zamas (onwettige myners). Beelde op sosiale media wys hoe honderde betogers die strate invaar uit protes teen die regering en polisie se skynbare onvermoë om die gemeenskap teen misdadige elemente te beskerm, wat gepaard gaan met onwettige mynaktiwiteite. Kagiso at it pic.twitter.com/p5NcsDep9u — Starkaries (@GaryTidoStark) August 4, 2022 Woedende inwoners van Kagieso aan die Wes-Rand neem aksie teen onwettige myners. (Foto: skermgreep/ Twitter) Video’s wys hoe die polisie rubberkoeëls op die skare afvuur, wat dan met klippe antwoord. “Hoekom sal die onbevoegde regering die gemeenskap stop om reg in eie hande te neem, wanneer hulle daarin misluk om die reg te gebruik om van moordenaars en verkragters ontslae te raak? Die polisie is nutteloos,” skryf een woedende inwoner op Twitter. Volgens nog ŉ inwoner was daar teen 09:49 “geen teken van polisie by die mynhope nie”. Die media is ook skynbaar gevra om op te hou om die gebeure af te neem. Die gebeure volg op ŉ bendeverkragting die afgelope naweek van agt vroue naby ŉ mynhoop in Krugersdorp. Die verdagtes was moontlik onwettige myners. Meer as 130 mense is sedertdien in hegtenis geneem in ŉ poging deur die polisie om op onwettige immigrante en onwettige myners toe te slaan.